**FESTIVAL ČOKOLADE 2020**

Zaradi nastale situacije in predvsem zaradi priporočil strokovnih institucij ter preventivnega preprečevanja širjenja okužb s koronavirusom, smo se na Turizmu Radovljica odločili za **odpoved letošnjega Festivala čokolade**, ki bi v Radovljici potekal med 17. in 19. aprilom. Ocenili smo, da stanje v državi čez en mesec še ne bo dovolj stabilno za izvedbo tako velikega kulinaričnega dogodka. Nadomestnega datuma ne bo, saj poletje ni primeren čas za čokoladne dogodke, jeseni pa se v Sloveniji odvijajo druge kulinarične prireditve.

Naslednji Festival čokolade v Radovljici bo med **16. in 18. aprilom 2021**!

Prej kot običajno, že v začetku meseca marca, pa smo opravili izbor za Naj pralino in Naj čokoladno tablico Festivala čokolade. Najboljše praline do naslednjega festivala lahko dobite pri čokoladnicah, ki so jih izdelale.

**Naj pralina in Naj čokoladna tablica 2020**

Organizatorji festivala in izbora smo bili zelo veseli, da se je naši pobudi za ocenjevanje odzval direktor in lastnik čokoladnice Zotter v Avstriji. Čokoladnica Zotter je namreč sinonim za kakovostno čokolado in čokoladne praline, izdelane od zrna do tablice. Josef Zotter spada po oceni mednarodnih testov čokolade med najboljše čokoladnice na svetu. Njihova manufaktura deluje že 21 let in je ena izmed najstarejših podjetij v Avstriji, njihove ročno izdelane čokolade so kultne. Njihov recept za uspeh: Zotter prisega na kakovost, raznolikost in tradicijo združeno z umetnostjo in humorjem. Vse dobavitelje kakavovih zrn za njihove čokolade osebno pozna, kvaliteto zrn pa ves čas skrbno preverjajo v lastnem laboratoriju.

Izbor za Naj pralino in Naj čokoladno tablico je torej letos potekal v podjetju Zotter v Avstriji. **Josef Zotter** in **Bastjan Puhan**, glavni tehnolog v podjetju Zotter, sta pri pralinah in čokoladnih tablicah ocenjevala izvirnost, izgled, okus in tehnično izvedbo.

**Pet prijavljenih čokoladnic** je na ocenjevanje poslalo praline in čokoladne tablice:

* **Tramontana** iz Izole pralino Greeen fusion in čokoladno tablico z refoškovo kremo
* **Passero** iz Tešanovcev pri Moravskih toplicah pralino Ajdov cvet in Temno čokolado malina koriander
* **Lucifer** iz Velenja pralino Bitter Sweet Symphony in polnjeno tablico Satisfaction
* **VR Chocoart** iz Pule na Hrvaškem pralino Coffe drink in čokolado Teranino
* **Cukrček** iz Ljubljane pralino Hrustljavček medenjavček in čokolado Jagode v penini

Zotter in Puhan sta v končni oceni sicer pohvalila trud in voljo prijavljenih čokoladnic, hkrati pa je slavni čokolatier čokoladnicam dal priporočila za izboljšanje svojih čokoladnih proizvodov. Josef Zotter je pokazal pripravljenost za tovrstno sodelovanje tudi v prihodnje, saj se tudi sam zaveda pomena dviga kakovosti čokoladnih tablic in pralin in je pri tem pripravljen na tak način pomagati tudi slovenskim čokolatierjem.

**Med pralinami so se na prva tri mesta uvrstile**:

1. mesto: pralina **Green fusion** (Tramontana)
2. mesto: pralina **Bitter Sweet Symphony** (Lucifer)
3. mesto: pralina **Ajdov cvet** (Passero)

**Najboljše tri čokoladne tablice pa so:**

1. mesto: **Tablica z refoškom** (Tramontana)
2. mesto: **Polnjena tablica Satisfaction** (Lucifer)
3. mesto: **Temna čokolada malina koriander** (Passero)

Nagrajene čokoladne tablice in praline lahko okušate in naročite pri zmagovalnih čokoladnicah. Lepo vabljeni torej na Festival čokolade med 16. in 18. aprilom 2021. Do takrat ostanite zdravi in nas čim večkrat obiščite na ostalih dogodkih v Radovljici!

Turizem in kultura Radovljica